Gandia rep la major subvenció de la Comunitat Valenciana per a la redacció del seu Catàleg de Béns i Espais Protegit
19 juliol 2022

## Gandia rep la major subvenció de la Comunitat Valenciana per a la redacció del seu Catàleg de Béns i Espais Protegit19 juliol 2022Última actualització: 19 juliol 2022

![](../gestion/img/18d4952174184b55dc996fbbf8e63cc39de72135aa2d4c8630d4d56c16d6bc8d.jpg)  
  

El 14 de juliol passat, el Diari Oficial de la Generalitat Valenciana feia pública la resolució de la Conselleria de Cultura de concessió de subvencions destinades a l’elaboració de la secció de patrimoni cultural dels catàlegs municipals de proteccions, en la qual s’han atorgat 25.000€ a la ciutat de Gandia per a la redacció del seu Catàleg de Béns i Espais Protegits. D’aquesta manera, Gandia és el municipi que ha rebut la major subvenció dins d’aquest programa, que ha concedit ajudes a una cinquantena d’ajuntaments valencians.

El projecte, impulsat des del Departament d’Arqueologia i Patrimoni de l’Ajuntament de Gandia i actualment en procés de redacció per l’Institut Universitari de Restauració del Patrimoni de la Universitat Politècnica de València, estarà enllestit tot just passar l’estiu, i a partir de la tardor s’iniciarà la seua tramitació. La regidora de Patrimoni històric, artístic i cultural, **Alícia Izquierdo,** ha assegurat que «aquest instrument permetrà protegir els edificis i barris històrics de la ciutat al mateix temps que agilitzarà enormement els tràmits vinculats a llicències d’obra en aquests entorns, que a hores d’ara requereixen d’una autorització prèvia de la Conselleria de Cultura que endarrereix els terminis.»

Amb aquesta, l’Ajuntament de Gandia ha rebut el reconeixement de la Conselleria de Cultura a través del seu programa d’ajuts a l’elaboració d’instruments de protecció patrimonial per tercer any consecutiu, després de les subvencions concedides i executades per a la redacció del Pla Especial de Protecció del Castell de Bairén (2020) i el Pla Director de l’Església Col·legiata de Santa Maria de Gandia (2021).

[Twittear](https://twitter.com/share)